CELEX: 32019R1339
Language: el
Date: 2019-08-08 00:00:00
Title: Εκτελεστικός κανονισμός (ΕΕ) 2019/1339 της Επιτροπής, της 8ης Αυγούστου 2019, για τη χορήγηση μεταβατικής περιόδου για τη χρήση της προστατευόμενης ονομασίας προέλευσης «Cidre Cotentin»/«Cotentin» (ΠΟΠ)

9.8.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 209/8
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/1339 ΤΗΣ ΕΠΙΤΡΟΠΗΣ
         της 8ης Αυγούστου 2019
         για τη χορήγηση μεταβατικής περιόδου για τη χρήση της προστατευόμενης ονομασίας προέλευσης «Cidre Cotentin»/«Cotentin» (ΠΟΠ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, σχετικά με τα συστήματα ποιότητας των γεωργικών προϊόντων και τροφίμων (1), και ιδίως το άρθρο 15 παράγραφος 1,
         Εκτιμώντας τα ακόλουθα:
         
                     (1)
                  
                  
                     Με επιστολή που παρελήφθη στις 16 Νοεμβρίου 2016, οι γαλλικές αρχές ενημέρωσαν την Επιτροπή ότι η «Cidrerie de la Brique», 23, route de la Brique, 50700 Saint-Joseph, η οποία νομίμως εμπορευόταν το υπό εξέταση προϊόν με την ονομασία «Cidre Cotentin»/«Cotentin» για συνεχόμενο διάστημα μεγαλύτερο των πέντε ετών, διαμαρτυρήθηκε κατά τη διάρκεια της εθνικής διαδικασίας ένστασης. Δεδομένου ότι η εν λόγω εταιρεία πληροί τους όρους που προβλέπονται στο άρθρο 15 παράγραφος 1 του κανονισμού (ΕΕ) αριθ. 1151/2012, οι γαλλικές αρχές ζήτησαν από την Ευρωπαϊκή Επιτροπή να της χορηγηθεί μεταβατική περίοδος έως τις 30 Ιουνίου 2020.
                  
               
                     (2)
                  
                  
                     Με τον εκτελεστικό κανονισμό (ΕΕ) 2018/939 της Επιτροπής (2), η Επιτροπή καταχώρισε την ονομασία «Cidre Cotentin»/«Cotentin» (ΠΟΠ) στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων, χωρίς να χορηγήσει στην επιχείρηση «Cidrerie de la Brique» τη μεταβατική περίοδο σύμφωνα με το άρθρο 15 παράγραφος 1, την οποία αιτήθηκαν οι γαλλικές αρχές. Ο εκτελεστικός κανονισμός (ΕΕ) 2018/939 τέθηκε σε ισχύ την 23η Ιουλίου 2018.
                  
               
                     (3)
                  
                  
                     Με ηλεκτρονικό ταχυδρομείο της 10ης και 12ης Απριλίου 2019, οι γαλλικές αρχές διευκρίνισαν τους όρους επιλεξιμότητας της επιχείρησης «Cidrerie de la Brique» για τη χορήγηση μεταβατικής περιόδου δυνάμει του άρθρου 15 παράγραφος 1 του κανονισμού (ΕΕ) αριθ. 1151/2012 και ζήτησαν εκ νέου από την Επιτροπή να χορηγήσει την εν λόγω μεταβατική περίοδο.
                  
               
                     (4)
                  
                  
                     Η συγκεκριμένη επιχείρηση, η οποία είναι εγκατεστημένη εντός της οριοθετημένης γεωγραφικής περιοχής που ορίζεται από τις προδιαγραφές της προστατευόμενης ονομασίας προέλευσης «Cidre Cotentin»/«Cotentin», δεν πληροί τις προδιαγραφές ονομασίας και, κατά συνέπεια, θα παραβίαζε το άρθρο 13 παράγραφος 1 του κανονισμού (ΕΕ) αριθ. 1151/2012, εάν έκανε χρήση της εν λόγω ονομασίας.
                  
               
                     (5)
                  
                  
                     Κατά συνέπεια, η επιχείρηση «Cidrerie de la Brique» πληρούσε τους όρους που προβλέπονται στο άρθρο 15 παράγραφος 1 του κανονισμού (ΕΕ) αριθ. 1151/2012, ώστε να της χορηγηθεί μεταβατική περίοδος κατά τη διάρκεια της οποίας μπορεί να χρησιμοποιεί νομίμως την ονομασία πώλησης μετά την καταχώρισή της. Θα πρέπει να της χορηγηθεί μεταβατική περίοδος έως τις 30 Ιουνίου 2020 για να μπορεί να χρησιμοποιεί την προστατευόμενη ονομασία «Cidre Cotentin»/«Cotentin» (ΠΟΠ).
                  
               
                     (6)
                  
                  
                     Δεδομένου ότι η ονομασία προστατεύεται από τις 23 Ιουλίου 2018 - ημερομηνία έναρξης ισχύος του εκτελεστικού κανονισμού (ΕΕ) 2018/939 για την καταχώριση της ονομασίας «Cidre Cotentin»/«Cotentin» (ΠΟΠ) - είναι απαραίτητο να επεκταθεί αναδρομικά η άδεια χρήσης της προστατευόμενης ονομασίας μέχρι την εν λόγω ημερομηνία.
                  
               
                     (7)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την πολιτική ποιότητας των γεωργικών προϊόντων,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Επιτρέπεται στην επιχείρηση «Cidrerie de la Brique», 23, route de la Brique, 50700 Saint-Joseph να χρησιμοποιεί την καταχωρισμένη ονομασία «Cidre Cotentin»/«Cotentin» (ΠΟΠ) κατά τη διάρκεια μεταβατικής περιόδου που λήγει στις 30 Ιουνίου 2020.
            Η εν λόγω μεταβατική περίοδος ισχύει αναδρομικά από τις 23 Ιουλίου 2018.
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
            Βρυξέλλες, 8 Αυγούστου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 343 της 14.12.2012, σ. 1.
         
            (2)  Εκτελεστικός κανονισμός (ΕΕ) 2018/939 της Επιτροπής, της 26ης Ιουνίου 2018, για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [«Cidre Cotentin»/«Cotentin» (ΠΟΠ)] (ΕΕ L 166 της 3.7.2018, σ. 3).